
În prezent,  în municipiul Timişoara sunt generate cantităţi  considerabile de „deşeuri verzi” , deşeuri biodegradabile: frunze, iarbă, crengi şi ramuri, resturile vegetale provenite din pieţe, cimitire, industria  de prelucrare a produselor agroalimentare şi deşeurile vegetale  provenite de la populaţie din activităţile de grădinărit şi  întreţinerea spaţiilor verzi (gospodării şi asociaţii de proprietari). Aceste deşeuri  nu beneficiază în acest moment  de un tratament corespunzător şi de o valorificare din punct de vedere ecologic, dat fiind faptul că acestea sunt colectate împreună cu celelalte deşeuri menajere şi apoi supuse depozitării finale.

În vederea  respectării legislaţiei în domeniul reciclării-revalorificării, reducerii fluxurilor de deşeuri spre depozitare în depozitele de deşeuri şi obţinerii  unui material valorificabil în agricultură sau lucrări de îmbunătăţiri funciare şi ameliorarea solului, s-a realizat Studiul de Fezabilitate pentru  realizarea unei staţii de compostare deşeuri vegetale, pentru  transformarea biomasei în materiale refolosibile, pe amplasamentul situat în Timişoara, în imediata apropiere a Staţiei de sortare a deşeurilor reciclabile, pe terenul înscris în CF nr. 8442 - CHIŞODA, nr. cadastral 694/1/1,  694/1/2, 695/1/1, 695/1/2/2, în suprafaţă de 20000 mp, proprietate a municipiului Timişoara, aparţinând domeniului privat – pentru faza de tratare. Investiţia mai necesită încă un amplasament, pentru faza de compostare.  
Întocmirea Studiului de Fezabilitate pentru  realizarea unei staţii de compostare deşeuri vegetale, pentru  transformarea biomasei în materiale refolosibile  şi realizarea acestei investiţii asigură realizarea unui sistem  durabil de gestionare a deşeurilor şi punerea în practică a priorităţilor de gestionare a deşeurilor în România, aşa cum sunt ele definite şi stabilite în Strategia Naţională de Gestiune a Deşeurilor: reducerea cantităţilor de deşeuri prin aplicarea celor mai bune practici (BAT) din domeniu şi valorificarea – prin refolosire, reciclare, recuperare;
Procedura de compostare a deşeurilor vegetale  constă într-un proces de descompunere şi transformare a deşeurilor vegetale de către microorganisme (în principal bacterii şi fungi) într-un material stabil, care poate fi valorificat în horticultură şi agricultură. Procesul este controlat în ceea ce priveşte accelerarea descompunerii, optimizarea eficienţei şi minimizarea impactului asupra mediului şi populaţiei şi se desfăşoară în două faze:  tratarea mecanică şi descompunerea (compostarea) - proces de degradare microbiologică, în condiţii aerobe a materialelor organice.

Valoarea totală a investiţiei este estimată la 35.429.721 lei (din care 5.656.846  reprezintă TVA), respectiv 9.183.442  EURO (la o valoare a 1 EURO=3,8580  la data de 27.11.2008). 
Scopul municipalităţii Timişoara, aşa cum rezultă din obiectivele şi ţintele comune cu PRGD Regiunea 5 Vest şi PNGD, pentru „gestiunea deşeurilor degradabile”  este aceea de a reduce cantitatea de deşeuri biodegradabile şi  de realizare a unei staţii de compost, dar  şi de reducere a FBD depozitate cu 25% (baza de calcul cantitatea propusă în anul 1995) până în anul 2010 şi cu 50% până în anul 2013. Aceste obiective şi ţinte, aşa cum rezultă din Planul Local de Gestionare a Deşeurilor  pentru Municipiul Timişoara, aprobat prin Hotărârea Consiliului Local al Municipiului Timişoara nr. 320/29.07.2007, pot fi atinse prin compostare, într-o staţie de compost centralizată. 
Având în vedere că finanţarea investiţiei se va face din bugetul local, propunem  aprobarea Studiului de Fezabilitate pentru „Transformarea biomasei în materiale refolosibile” - Staţie de compostare a deşeurilor vegetale realizat de către DENKSTATT  GMBh Viena – Austria.  Menţionăm că se  intenţionează şi accesarea unor Fonduri  Europene prin depunerea pentru finanţare a unui proiect.
De asemenea, propunem   aprobarea realizării investiţiei pe terenul înscris în CF nr. 8442 - CHIŞODA, nr. cadastral 694/1/1,  694/1/2, 695/1/1, 695/1/2/2, în suprafaţă de 20.000 mp, proprietate privată  a municipiului Timişoara.  Precizăm că acest teren, potrivit prevederilor art. 3 litera (d) din Hotărârea Consiliului Local al Municipiului Timişoara nr. 71/27.03.2007,  a fost afectat realizării unor facilităţi necesare gestionării deşeurilor generate în municipiul Timişoara. 
      DIRECTOR  DIRECŢIA DE MEDIU,
     ŞEF SERVICIU PROTECŢIA MEDIULUI,


VASILE  CIUPA
    

ADRIAN BERE - SEMEREDI
SERVICIUL JURIDIC,
Jur. MIRELA  LASUSCHEVICI
Red., Dact: BSI 
FP 53-01, Ver.1

